RÅDETS RESOLUTION

af 14. februar 2000

om fremme af short sea shipping

(2000/C 56/02)

RÅDET FOR DEN EUROPÆISKE UNION,

(1) UDTRYKKER TILFREDSHED med anden meddelelse fra Kommissionen om udviklingen af short sea shipping i Europa og noterer sig, at den indeholder den anden toårige situationsrapport om udviklingen af short sea shipping, som Rådet udbad sig i sine konklusioner af 18. juni 1997.

(2) NOTERER SIG med tilfredshed, at Kommissionens meddelelse indeholder en grundig gennemgang af udviklingen af short sea shipping, udpeger de væsentligste problemområder, hvor der er behov for yderligere handling med henblik på at fremme short sea shipping, beskriver en omfattende langsigtet plan for udviklingen af short sea shipping og anbefaler en lang række aktioner, som skal iværksættes af alle berørte parter.

(3) BEKRÆFTER PÅ NY de mål og anbefalinger om handling, som er indeholdt i Rådets resolution af 11. marts 1996 om short sea shipping(1) og i Rådets konklusioner af 18. juni 1997, og NOTERER SIG, at der allerede er iværksat og påbegyndt aktioner på grundlag af disse anbefalinger.

(4) MINDER OM at short sea shipping er en miljøvenlig transportform, der bidrager til transportens bæredygtighed, styrker Fællesskabets sammenhængskraft og bidrager til øget effektivitet i Fællesskabets transportsystemer.

(5) UNDERSTREGER, at det er Rådets prioriterede mål at udvikle short sea shipping til et dynamisk led og en holdbar løsning i den intermodale dør-til-dør transportkæde mellem alle Fællesskabets regioner.

(6) FINDER at fremme af alle former for short sea shipping, f.eks. container- og bulktransport, er en kontinuerlig proces, der bør stimuleres med initiativer på kort, mellemlang og lang sigt, samtidig med at fællesskabsreglerne bl.a. vedrørende cabotagesejlads respekteres.

(7) BEKRÆFTER PÅ NY det synspunkt, at det især påhviler de maritime erhverv selv at udvikle short sea shipping, men anerkender samtidig, at Rådet, medlemsstaterne og Kommissionen spiller en central rolle, især for så vidt angår rammebetingelserne.

(8) ERINDRER OM, at Rådet i sin rapport til Det Europæiske Råd i Helsingfors om en strategi for integration af miljøet og bæredygtig udvikling i transportpolitikken omtaler behovet for at fremme short sea shipping specielt med fokus på afskaffelse af hindringerne for dens udvikling som en miljøvenlig transportform, og OPFORDRER medlemsstaterne og Kommissionen til at iværksætte foranstaltninger på en række områder, der ligeledes fremmer short sea shipping.

(9) FINDER, at den brede strategi, der fremlægges i Kommissionens meddelelse, udgør et godt og konstruktivt grundlag for det fremtidige arbejde med at nå ovennævnte prioriterede mål, og HILSER generelt meddelelsens anbefalinger med hensyn til udvikling af short sea shipping VELKOMMEN.

(10) ER AF DEN OPFATTELSE, at det er vigtigt at finde praktiske løsninger på eksisterende flaskehalse, der hæmmer udviklingen af short sea shipping, og på indeværende stadium af processen at koncentrere indsatsen om bestemte områder og især om:

a) at forøge effektiviteten af laste- og lossestederne i logistikkæden (dvs. intermodale forbindelsespunkter som havne, terminaler m.m.) ved at strømline de administrative procedurer og ved at udvikle serviceydelser og tekniske infrastrukturer (dvs. landbaserede faciliteter, forbindelser til baglandet, lasteenheder m.m.)

b) at fremme dør-til-dør pakkeløsninger med integrerede faciliteter som f.eks. etstedsbestilling gennem samarbejde mellem forskellige transportformer og aktører inden for logistisk forvaltning af forsyningskæden, gennem oprettelse af en bedste praksis, gennem analyse af foranstaltninger som benchmarking og resultatnøgletal med henblik på at indføre dem, gennem indsamling og udbredelse af data og oplysninger om short sea shipping, bl.a. ved hjælp af Eurostat, og gennem aktiv anvendelse af den samarbejdsramme, som udgøres af medlemsstaternes rundborde og centre og andre nationale initiativer til fremme af short sea shipping, som f.eks. nationale short sea shipping informationskontorer

c) at skabe og afprøve nye tekniske og markedsmæssige muligheder for short sea shipping, også over kortere afstande end den nuværende gennemsnitsafstand, ved at fremme forskning og udvikling især med hensyn til landbaserede faciliteter, informationsteknologi og skibe specielt tilpasset til short sea shipping; samt ligeledes ved at undersøge mulighederne for kortfristet økonomisk støtte til nye projekter og videreudvikling af eksisterende projekter på dette område

d) at skabe ensartede betingelser for short sea shipping ved at gøre yderligere fremskridt med hensyn til fastsættelse af rimelige og effektive priser for infrastruktur, idet arbejdet i Kommissionens gruppe på højt plan vedrørende afgiftsbestemmelser for transportinfrastrukturen tages i betragtning.

(11) OPFORDRER de berørte parter, herunder erhvervslivet, transportbrugerne, medlemsstaterne og Kommissionen, til at arbejde aktivt for at nå de prioriterede mål og løse de opgaver, der er beskrevet under punkt 10, og til i samarbejde at finde konkrete løsninger på problemer, der hindrer udvikling af short sea shipping.

(12) OPFORDRER Kommissionen til at fortsætte og intensivere sit arbejde med at fremme short sea shipping, især ved:

a) snarest muligt at påbegynde indsamlingen fra centre og andre berørte parter af en detaljeret liste over flaskehalse og andre særlige problemer og deres mulige løsninger, så som bedste praksis

b) undersøge og høre de berørte parter så snart som muligt med henblik på at fremlægge forslag og/eller opfordre til indførelse af adfærdskodekser for at forenkle og strømline transportrelaterede administrative formaliteter og dokumentation inden for short sea shipping, især med hensyn til den ensartede anvendelse af IMO FAL formularer i Fællesskabet

c) at fremlægge sin oversigt over offentlig økonomisk støtte til havne og forslag vedrørende adgang til markedet for havneydelser, samtidig med at der tages højde for de forskellige omstændigheder i Fællesskabets havne, såsom placering, public service-for-pligtelser og behovet for at bevare et højt sikkerhedsniveau

d) at undersøge mulighederne for at øremærke flere af Fællesskabets økonomiske ressourcer til fremme af short sea shipping, at finde flere muligheder for en sådan kapitalfremskaffelse og i overensstemmelse med traktatens regler om statsstøtte og konkurrence at skabe en ramme, så nationale ressourcer kan være med til starte nye short sea projekter

e) at udvikle redskaber til måling af forureningen fra dør-til-dør transportkæder, hvori der indgår en short sea strækning, sammenholdt med strækninger, hvori der kun indgår en enkelt transportform, for at lette et begrundet valg af transportform

f) at følge udviklingen på markedet for short sea shipping og indsamle og udbrede faktuelle oplysninger om short sea shipping og dens potentiale

g) sammen med short sea centrene at påbegynde en koordineret undersøgelse af konkurrenceevnen for dør-til-dør transportkæder, hvori der indgår en short sea strækning, sammenholdt med andre transportformer i forhold til transportprisen på et segmenteret marked

h) i forbindelse med iværksættelse og planlægning af fællesskabsaktioner og i regionalt samarbejde med berørte tredjelande konstant at tage hensyn til de behov, der bør tilgodeses ved udviklingen af short sea shipping.

(13) OPFORDRER Kommissionen til at forelægge det sin næste situationsrapport i 2001 og til at udvide denne rapport, så den foruden fragttransport også omfatter passagertransport.

(1) EFT C 99 af 2.4.1996, s. 1.